Document ID: 32007D0163

DECIZIA COMISIEI
din 10 iulie 2006
declarând o concentrare compatibilă cu piața comună și funcționarea Acordului SEE
(Cazul nr. COMP/M.4000 - INCO/Falconbridge)
[notificată cu numărul C(2006) 3052]
(Doar versiunea în limba engleză este autentică)
(Text cu relevanță pentru SEE)
(2007/163/CE)
La 4 iulie 2006, Comisia a adoptat o decizie într-un caz de concentrare în conformitate cu Regulamentul (CE) nr. 139/2004 din 20 ianuarie 2004 al Consiliului privind controlul concentrărilor între companii (1), în special articolul 8 alineatul (2). O versiune neconfidențială a întregii decizii poate fi găsită în limba originală a cazului și în limbile de lucru ale Comisiei pe pagina de internet a Direcției Generale a Concurenței, la următoarea adresă: http://ec.europa.eu/comm/competiton/index_en.html
I. REZUMAT
(1)
Prezentul caz se referă la achiziționarea de către Inco Limited („Inco”, Canada) a Falconbridge Limited („Falconbridge”, Canada). Ambele companii sunt active pe plan mondial în mineritul, prelucrarea, rafinarea și vânzarea diferitelor produse din nichel, cupru, cobalt și metale prețioase.
(2)
Inco este o companie minieră internațională activă în principal în domeniul mineritului, al prelucrării, al rafinării și al vânzării diferitelor produse din nichel, cupru, cobalt și alte metale prețioase, precum și a produselor pe bază de sulf. Vânzările mondiale ale companiei Inco au fost în anul 2004 de 3 439 milioane EUR. Activitățile companiei Inco se axează în principal pe nichel, care reprezintă 83 % din vânzările sale totale, în timp ce cuprul reprezintă 9 %, cobaltul 1 %, iar metalele prețioase 5 %.
(3)
Falconbridge este o companie minieră internațională activă în principal în domeniul mineritului, al prelucrării, al rafinării și al vânzării diferitelor produse din nichel, cupru, cobalt, plumb, zinc, aluminiu și metale prețioase, precum și a produselor pe bază de sulf. Compania Falconbridge a efectuat în anul 2004 vânzări mondiale de 5 610 milioane EUR. Jumătate din vânzări au fost realizate din cupru, 26 % din nichel, 14 % din aluminiu, 6 % din zinc și 2 % din cobalt.
(4)
La 11 octombrie 2005, Inco și-a anunțat intenția de a achiziționa, prin licitație publică, toate acțiunile Falconbridge aflate în circulație. Prin tranzacția propusă, Inco va obține controlul unic asupra Falconbridge. Aceasta constituie în consecință o concentrare în sensul articolului 3 alineatul (1) litera (b) a regulamentului privind concentrările. Operațiunea notificată este, așadar, o concentrare.
(5)
Analiza pieței a arătat că tranzacția, în forma notificată, ar dăuna semnificativ concurenței eficiente pe piață în SEE în ceea ce privește furnizarea nichelului pentru industria galvanizării și industria galvanoplastiei, iar pe piețele mondiale în ceea ce privește furnizarea de nichel de înaltă puritate pentru producția de superaliaje/superaliaje destinate pieselor importante din punct de vedere al securității și pentru furnizarea de cobalt de înaltă puritate pentru producția de superaliaje destinate pieselor importante din punct de vedere al securității. După concentrare, noua entitate ar deveni de departe cel mai mare furnizor din SEE de produse din nichel pentru industria galvanizării și a galvanoplastiei și furnizorul aproape monopolizator de nichel de înaltă puritate pentru superaliaje și de cobalt de înaltă puritate pentru superaliaje destinate pieselor importante din punct de vedere al securității. Analiza a arătat că noua entitate ar fi avut capacitatea și mijloacele să mărească prețurile pe aceste piețe în absența unei presiuni concurențiale semnificative. S-a descoperit de asemenea că, probabil, nu consumatorii vor fi beneficiarii direcți ai câștigurilor de eficiență prilejuite de tranzacția propusă, prin urmare aceștia nu vor contracara efectele adverse asupra concurenței.
(6)
Pentru a elimina problemele de concurență identificate în timpul procedurii, părțile au prezentat la 16 martie 2006 un pachet de angajamente. După ample dezbateri purtate cu Comisia, părțile au prezentat ulterior un pachet revizuit de măsuri compensatorii, la 5 aprilie 2006. Pachetul revizuit de măsuri compensatorii a fost subiectul unui studiu de piață cu terțe părți. La 7 iunie 2006, părțile au depus un pachet revizuit de măsuri compensatorii. Aceste angajamente au fost ulterior ușor modificate. O versiune finală a fost prezentată de către părți la 26 iunie 2006.
(7)
În angajamentele finale depuse de către părți, acestea se angajează să renunțe la rafinăria Nikkelverk din Norvegia a companiei Falconbridge, împreună cu activele corespunzătoare („Divested Business”), în favoarea unei companii active în mineritul și/sau prelucrarea metaliferă, cu suficiente resurse de nichel pentru a susține viabilitatea rafinăriei. În plus, la 7 iunie 2006, Falconbridge a intrat într-un acord obligatoriu cu LionOre Mining International Ltd („LionOre”) pentru vânzarea Divested Business. La 7 iunie 2006, părțile au cerut Comisiei să aprobe compania LionOre drept un cumpărător adecvat pentru Divested Business. Comisia consideră că angajamentele sunt suficiente pentru a înlătura preocupările anticompetitive ridicate de tranzacție și că LionOre este un cumpărător adecvat pentru Divested Business.
(8)
În consecință, este propusă spre a fi adoptată o decizie de lichidare de conturi cu condiții și obligații în conformitate cu articolul 8 alineatul (2) din regulamentul privind concentrările.
II. EXPUNERE DE MOTIVE
1. Piețele de produse vizate
(9)
Tranzacția propusă privește sectoarele de nichel și cobalt. Părțile pretind că piețele de produse vizate sunt furnizarea de nichel și furnizarea de cobalt. Totuși, analiza pieței a arătat clar că este justificată definirea piețelor de produse din nichel și cobalt vizate în funcție de aplicațiile finale. În primul rând, caracteristicile cererii diferă semnificativ de aplicațiile finale, în special în termeni de puritate, mărime și formă a produselor, cerințe de livrare și structură a cererii; în al doilea rând, producătorii de nichel sunt, într-o mare măsură, specializați în furnizarea unor anumite aplicații finale; iar în al treilea rând, prețurile pentru produsele finite din nichel diferă în funcție de aplicarea lor.
(10)
Analiza pieței a confirmat că piețele de produse vizate sunt următoarele:
(i)
furnizarea de nichel pentru industria galvanizării și a galvanoplastiei;
(ii)
furnizarea de nichel de înaltă puritate pentru producția de superaliaje/superaliaje destinate pieselor importante din punct de vedere al securității;
(iii)
furnizarea de cobalt de înaltă puritate pentru producția de superaliaje destinate pieselor importante din punct de vedere al securității.
A. Furnizarea de nichel pentru industria galvanizării și a galvanoplastiei
(11)
Procesul de galvanizare este folosit pentru a acoperi un obiect cu un anumit metal prin trecerea curentului electric printr-o soluție corespunzătoare (electrolit). Galvanoplastia permite îmbrăcarea diferitor tipuri de mulaje cu forme sau cu sedimente fine metalice.
(12)
Analiza pieței a arătat că doar anumite produse finite din nichel pot fi folosite pentru galvanizare și galvanoplastie. Clienții galvanizărilor au cerințe speciale în ceea ce privește puritatea, forma, mărimea și modul de ambalare. Vânzările produselor din nichel destinate galvanizării sau galvanoplastiei sunt efectuate în mod normal prin intermediul distribuitorilor. Analiza pieței a arătat că structura fragmentară a cererii duce la necesitatea ca un furnizor de nichel să dezvolte și să mențină o rețea de distribuitori de vânzări.
(13)
Din perspectiva furnizării, nu toți furnizorii de nichel sunt capabili să ofere produse din nichel industriei galvanizării și a galvanoplastiei, iar anumiți producători, în speță părțile, au dezvoltat produse specifice pentru această aplicație finală. Un furnizor de nichel care nu este încă activ în afacere ar trebui să facă investiții semnificative pentru a reuși să furnizeze întreaga gamă de produse din nichel folosite în industria galvanizării și a galvanoplastiei.
(14)
În plus, documentația internă a părților indică, de asemenea, existența unei piețe de produse distincte cu prețuri și politici de marketing diferite de alte aplicații din nichel.
B. Furnizarea de nichel de înaltă puritate pentru producția de superaliaje/superaliaje destinate pieselor importante din punct de vedere al securității
(15)
Superaliajele sunt folosite în aplicații care necesită efectuarea de operații în medii cu temperatură și solicitare ridicată. Astfel de aplicații includ în special industria aerospațială, producătoare de energie și medicală. O categorie aparte o constituie superaliajele destinate pieselor rotative importante din punct de vedere al securității, de exemplu, palele și discurile turbinei motorului pentru avioane cu reacție.
(16)
Analiza pieței a arătat că nu toate produsele finite din nichel de la orice furnizori pot fi folosite interschimbabil pentru producția de superaliaje, acest lucru fiind cu atât mai dificil în cazul superaliajelor destinate pieselor importante din punct de vedere al securității din cauza exigenței de înaltă puritate a nichelului (nivel foarte scăzut de impurități și resturi) și necesității unei certificării și a trasabilității.
(17)
În ceea ce privește capacitatea de înlocuire a furnizării, nu toți producătorii de nichel pot produce nichel de înaltă puritate pentru fabricarea superaliajelor/superaliajelor destinate pieselor importante din punct de vedere al securității. Compararea caracteristicilor produselor finite din nichel de la o serie de furnizori de nichel și a caracteristicilor cerute de o serie de producători de superaliaje arată că doar foarte puțini furnizori, incluzând părțile, sunt capabili să producă produse finite din nichel cu o puritate suficientă pentru a respecta cerințele producătorilor de superaliaje. Analiza pieței a arătat, de asemenea, că există obstacole importante în a intra pe această piață de produse.
C. Furnizarea de cobalt de înaltă puritate pentru producția de superaliaje destinate pieselor importante din punct de vedere al securității
(18)
O aplicație finală particulară a cobaltului este producția de superaliaje, o categorie specifică fiind producția de superaliaje destinate pieselor importante din punct de vedere al securității. Superaliajele sunt una dintre aplicațiile finale majore ale cobaltului, reprezentând 20-25 % din cererea totală de cobalt.
(19)
Analiza pieței a arătat că nu toate produsele din cobalt corespunzătoare pentru folosirea în superaliaje întrunesc caracteristicile de înaltă puritate a cobaltului cerute de superaliajele destinate pieselor importante din punct de vedere al securității. Există o cerere foarte specifică de cobalt de înaltă puritate - definit de compoziția sa chimică precisă și nivelul redus de impurități - folosit pentru producția de superaliaje destinate aplicațiilor importante din punct de vedere al securității. Producătorii de superaliaje destinate aplicațiilor importante din punct de vedere al securității nu pot folosi alt produs din cobalt cu o calitate inferioară și/sau o compoziție chimică diferită.
2. Piețele geografice de referință
(20)
Analiza pieței a confirmat că piețele geografice de referință sunt următoarele:
(i)
piața de furnizare a produselor din nichel pentru industria galvanizării și a galvanoplastiei are o dimensiune geografică regională (SEE);
(ii)
piața de furnizare a nichelului de înaltă puritate pentru producția de superaliaje/superaliaje destinate pieselor importante din punct de vedere al securității are o dimensiune geografică mondială;
(iii)
piața de furnizare a cobaltului de înaltă puritate pentru producția de superaliaje destinate pieselor importante din punct de vedere al securității are o dimensiune geografică mondială.
3. Piețe afectate
A. Furnizarea de nichel pentru industria galvanizării și a galvanoplastiei
(21)
După tranzacție, New Inco va deveni de departe cel mai mare furnizor de produse din nichel pentru industria galvanizării și a galvanoplastiei, cu o cotă combinată de piață în SEE de 70-80 % și vânzări de mai mult de cinci ori mai mari decât ale celui mai apropiat concurent (2).
(22)
Analiza pieței a arătat că ceilalți producători de nichel pentru galvanizare și galvanoplastie nu pot exersa presiuni concurențiale asupra New Inco, fie deoarece le lipsesc capacitatea suficientă și tehnologia corespunzătoare, fie pentru că nu sunt activi în SEE. Distribuitorii și clienții au confirmat că OMG ar fi singurul furnizor real alternativ pentru New Inco. Cu toate acestea, dificultățile companiei OMG în a asigura produse intermediare („alimentarea”) și acordul de plată cu Inco reduc considerabil presiunea concurențială pe care OMG o poate exercita asupra New Inco.
(23)
Documentele interne furnizate de părți indică de asemenea că Inco și Falconbridge sunt cei mai apropiați concurenți pentru furnizarea de produse de nichel folosite în industria galvanizării și a galvanoplastiei. Mai mult, aceste documente confirmă de asemenea că părțile sunt lideri de piață, având cea mai largă gamă de produse din nichel pentru galvanizare și galvanoplastie (de diferite forme și mărimi) și s-au impus ca mărci cu o reputație excepțională pe piață (mărci „fără concurent”).
(24)
New Inco va deveni astfel singurul furnizor capabil să ofere o gamă unică de produse industriei galvanizării și a galvanoplastiei. După tranzacție, New Inco va avea prin urmare puterea să mărească unilateral prețurile pentru produsele din nichel, în condițiile unei presiuni concurențiale limitate din partea oricăror alți furnizori existenți sau potențiali de produse din nichel pentru industria galvanizării și a galvanoplastiei.
B. Furnizarea de nichel de înaltă puritate pentru producția de superaliaje/superaliaje destinate pieselor importante din punct de vedere al securității
(25)
New Inco va deveni de departe cel mai mare furnizor, aproape monopolizator, de nichel de înaltă puritate folosit în superaliaje, cu o cotă globală de piață de 80-95 %. Concurența pe piața superaliajelor a fost practic dominată de rivalitatea dintre Inco și Falconbridge. Poziția lui New Inco va fi foarte puternică, deoarece nici un alt furnizor de nichel nu este sau va fi capabil să concureze cu puterea unică a New Inco în termeni de calitate a produsului, capacitate de producție și reputație pe piață pentru furnizarea de nichel de înaltă puritate folosit pentru producția de superaliaje/superaliaje destinate pieselor importante din punct de vedere al securității. Majoritatea fabricanților și a clienților de superaliaje și-au exprimat îngrijorarea asupra tranzacției, care va reduce numărul furnizorilor de nichel de înaltă puritate de la trei la doi, confruntând aproape exclusiv New Inco și Eramet.
(26)
Dată fiind importanța obstacolelor în intrarea pe piața nichelului de înaltă puritate (îndeosebi crescute din cauza absenței de intrări cel puțin în ultimii 10 ani), presiunile asupra comportamentului viitor al lui New Inco de către potențialii concurenți vor fi probabil minime. Ca rezultat al concentrării, New Inco va putea să mărească unilateral prețurile pentru nichel de înaltă puritate. Acest lucru, în contextul în care cererea de nichel de înaltă puritate crește considerabil și furnizarea de nichel de înaltă puritate este foarte dificilă, din cauza constrângerilor de capacitate înfruntate de alți furnizori.
C. Furnizarea de cobalt de înaltă puritate pentru producția de superaliaje destinate pieselor importante din punct de vedere al securității
(27)
New Inco va deveni furnizorul aproape monopolizator de cobalt de înaltă puritate pentru superaliaje destinate pieselor importante din punct de vedere al securității. La fel ca pe piața furnizării de nichel de înaltă puritate, concurența pe piața furnizării de cobalt de înaltă puritate folosit în superaliaje destinate pieselor importante din punct de vedere al securității este condusă de rivalitatea dintre Inco și Falconbridge.
(28)
Poziția lui New Inco va fi foarte puternică deoarece foarte puțini furnizori produc cobalt de înaltă puritate care să respecte caracteristicile stricte ale producătorilor de superaliaje destinate pieselor importante din punct de vedere al securității. Analiza pieței a arătat că nici un alt producător de cobalt nu este sau nu va fi capabil să concureze cu puterea unică a lui New Inco în ceea ce privește înalta puritatea și calitatea consistentă a producției sale de cobalt, capacitatea sa de producție și reputația excelentă pe piață pentru furnizarea de cobalt de înaltă puritate pentru producția de superaliaje destinate pieselor importante din punct de vedere al securității. Prin urmare, nici un alt producător de cobalt nu va fi capabil să exerseze vreo presiune concurențială asupra New Inco.
(29)
Există obstacole semnificative în a intra pe piața furnizării de cobalt de înaltă puritate corespunzător producției de superaliaje folosit în aplicații. Dată fiind importanța acestor obstacole, presiunile asupra viitorului comportament al lui New Inco efectuate de către potențialii concurenți vor fi probabil minime. Astfel, ca rezultat al concentrării, New Inco va putea să mărească unilateral prețurile pentru produse din cobalt de înaltă puritate necesare pentru superaliaje destinate pieselor importante din punct de vedere al securității.
D. Restricții privind furnizarea globală de nichel
(30)
Anumite terțe părți au susținut că New Inco ar avea capacitatea și mijloacele să întârzie o parte din proiectele sale de exploatare minieră a nichelului, în special proiectul Koniambo, și că acest lucru ar avea impact asupra prețului nichelului la LME. Totuși, analiza pieței a arătat că New Inco nu ar avea nici un interes economic în întârzierea unui proiect de exploatare minieră aflat într-un stadiu avansat al dezvoltării (în faza incipientă sau în curs) din cauza costurilor financiare semnificative suferite, așa cum nu ar avea nici în întârzierea unui (potențial) proiect de exploatare minieră aflat într-un stagiu incipient, deoarece beneficiile unui astfel de anunț, în termenii unor prețuri mai mari la LME, sunt puternic speculative și în mod cert foarte limitate ca timp.
E. Creșterea eficienței
(31)
Părțile afirmă că tranzacția propusă va duce la creșterea eficienței provenind în principal din imediata proximitate a minelor acestora, respectiv a facilităților de prelucrare în bazinul Sudbury, care îi va ajuta să își optimizeze operațiile de extragere minieră și prelucrare. O pretinsă consecință va fi o creștere a producției cu costuri mai mici și va aduce beneficii tuturor clienților de nichel. Totuși, părțile nu au reușit să demonstreze că eficiența adusă de tranzacția propusă nu poate fi obținută și cu o alternativă mai puțin anticoncurențială și că de ea vor beneficia clienții finali în cele trei piețe de produse în care au fost identificate probleme privind concurența. În consecință, creșterea eficienței prezentată de către părți nu poate fi considerată drept o compensare a efectele adverse ale tranzacției asupra concurenței.
F. Concluzie
(32)
În consecință, decizia anexată conchide că concentrarea notificată ar putea împiedica în mod semnificativ concurența eficientă, în special din cauza creării unei poziții dominate, și pare incompatibilă cu piața comună și cu funcționarea Acordului SEE privind fiecare dintre cele trei piețe de referință.
4. Angajamente asumate de părți
(33)
Pentru a rezolva problemele mai sus menționate privind concurența pe piețele de furnizare a nichelului pentru industria galvanizării și a galvanoplastiei din SEE, de furnizare a nichelului de înaltă puritate pentru superaliaje/superaliaje destinate pieselor importante din punct de vedere al securității în întreaga lume și pentru furnizarea de cobalt de înaltă puritate pentru superaliaje destinate pieselor importante din punct de vedere al securității în întreaga lume, părțile au prezentat angajamentele descrise mai jos.
(34)
În temeiul acestor angajamente, părțile consimt să renunțe la rafinăria unică a companiei Falconbridge, rafinăria Nikkelverk din Norvegia, precum și la entitatea corespunzătoare de aprovizionare cu produse intermediare și la acordurile existente cu terți de furnizare a produselor intermediare, la organizațiile de marketing corespunzătoare și la contractele existente cu clienții, la patentele tehnologice de rafinare a companiei Falconbridge și la mărcile înregistrate (Divested Business), în favoarea unui cumpărător adecvat care să aibă acces la suficiente resurse de materiale intermediare pentru a susține viabilitatea economică a rafinăriei Nikkelverk. Mai mult, părțile se angajează să ofere cumpărătorului posibilitatea de a intra într-un acord flexibil de 10 ani de furnizare de produse intermediare, acoperind o parte substanțială din necesarul de materie intermediară pentru rafinăria Nikkelverk.
(35)
Mai mult, Falconbridge a intrat într-un acord obligatoriu cu o companie terță, LionOre, pentru vânzarea Divested Business. Părțile au cerut Comisiei să accepte pe LionOre ca fiind un cumpărător adecvat pentru Divested Business.
5. Evaluarea angajamentelor propuse
(36)
Nikkelverk este singura rafinărie a companiei Falconbridge și produce toate tipurile de produse din nichel furnizate de Falconbridge industriei de galvanizare și galvanoplastie, toate produsele de nichel de înaltă puritate vândute de Falconbridge pentru producția de superaliaje și toate produsele din cobalt de înaltă puritate furnizate de Falconbridge pentru producția de superaliaje destinate pieselor importante din punct de vedere al securității. În plus, Divested Business include toate entitățile Falconbridge responsabile cu marketingul și cu vânzările acestor produse din nichel și cobalt.
(37)
Măsurile compensatorii propuse înlătură astfel întreaga suprapunere cantitativă dintre Inco și Falconbridge pe cele trei piețe unde au fost identificate probleme privind concurența. Numai dacă Divested Business va activa ca o entitate viabilă și competitivă, va putea prelua poziția pe piață a companiei Falconbridge pe cele trei piețe de referință și va reface concurența eficientă care prevala înainte de propunerea tranzacției.
(38)
Analiza a arătat totuși că problema esențială în evaluarea măsurilor compensatorii propuse este capacitatea Divest Business de a asigura o sursă pe termen lung de produse intermediare de nichel, corespunzătoare pentru producția de nichel de înaltă puritate, pe o bază consistentă, în condiții atractive din punct de vedere economic. Dacă această condiție nu este îndeplinită, este probabil ca Divested Business să devină un concurent slab și vulnerabil pe piețele de referință, incapabil să concureze efectiv cu New Inco.
(39)
Evaluarea structurii curente a industriei nichelului a dovedit că integrarea verticală a mineritului, a prelucrării și a facilităților de rafinare a reprezentat principalul model de afaceri. Momentan nu există o rafinărie autonomă în industria nichelului și puținele rafinării care reprezintă sursa unor părți terțe aprovizionează de asemenea interesele proprii în minerit și facilități de prelucrare. Se preconizează că această situație nu se va schimba semnificativ până în 2015 atâta timp cât modelul de afaceri integrat vertical este un răspuns eficient la necesitatea ca rafinăriile să asigure o sursă stabilă de produse intermediare pe termen lung.
(40)
Din acest motiv, doar un cumpărător cu experiență în mineritul și prelucrarea nichelului, cu acces la mine și cu suficiente produse intermediare din nichel, ar putea aduce suficientă siguranță că mijloacele și capacitatea cumpărătorului pentru Divested Business pot restabili concurența pe termen lung. Acest fapt este puternic sprijinit de rezultatele analizei de piață privind măsurile compensatorii efectuate de Comisie.
(41)
În ceea ce privește cobaltul, contrar industriei nichelului, integrarea verticală nu este modelul de afaceri predominant pentru industria cobaltului, cu un comerț semnificativ cu produse intermediare de cobalt. Peste 50 % din producția de cobalt a Nikkelverk este furnizată de părți terțe. Falconbridge rafinează produse intermediare specifice, inclusiv cobaltul conținut în mata achiziționată de la BCL, și produse intermediare de cobalt achiziționate din Australia și Africa, atât prin cumpărare de produse intermediare, cât și prin angajamentele de rafinare contractate. Mai mult, pentru o perioadă de până la 10 ani, New Inco s-a angajat să furnizeze către Divested Business cantități de produse intermediare de cobalt similare cu cele furnizate în prezent de Falconbridge către Nikkelverk.
(42)
Angajamentele finale stipulează că Divested Business va fi vândută doar către o companie activă în mineritul metalifer și/sau prelucrare, care să dispună de suficiente resurse de nichel pentru a susține viabilitatea economică a Divested Business la expirarea acordului de furnizare de mată cu New Inco. Nivelul de 55 000 MT pe an, pe care momentan Falconbridge le livrează către Nikkelverk, este menționat de Inco ca fiind o valoare de referință relevantă.
(43)
Această dispoziție răspunde în totalitate preocupărilor Comisiei cu privire la viabilitatea și competitivitatea Divested Business prin faptul că aduce în mod cert suficiente asigurări privind furnizarea de produse intermediare de nichel către Divested Business. Prin urmare, angajamentele sunt adecvate să îndepărteze în totalitate problemele privind concurența identificate mai sus.
(44)
Mai mult, condițiile unei oferte de alimentare flexibilă pe o perioadă de 10 ani și mecanismul prețului propus în varianta finală a angajamentului au fost găsite ca fiind suficiente pentru a proteja viabilitatea și competitivitatea Divested Business dacă este vândută unei companii deja active în mineritul metalifer.
6. Eligibilitatea cumpărătorului propus
(45)
LionOre Mining International Ltd („LionOre”) este un producător mijlociu de nichel cu mine deschise în Botswana, Africa de Sud și Australia și cu mai multe proiecte de minerit în aceste regiuni. Proiectele actuale de minerit și minele LionOre sunt toate mine de sulf. Compania se află în afaceri cu nichel încă din 1996, producând aproximativ 29 000 MT de nichel în 2005, și este al zecelea mare producător mondial de nichel.
(46)
LionOre are interese de proprietate în patru mine producătoare de nichel și o mină de aur. În Africa, compania controlează 85 % din capitalul Tati Nickel în Botswana și o cotă-parte de 50 % din mina de nichel Nkomati din Africa de Sud. În Australia de Vest LionOre are o cotă de 100 % din operațiile cu nichel Lake Jonson, o cotă de 80 % din operațiile cu nichel Black Swan și o cotă-parte de 100 % din mina de aur Thunderbox. În plus, LionOre are planuri de a dezvolta depozitul Honeymoon din Australia de Vest. Deși compania tinde să devină un producător complet integrat de nichel prin tehnologia Activox, LionOre produce în prezent doar nichel concentrat (3) și nu are capacități de rafinare. Totalul bazei de resurse de nichel dovedite de LionOre sunt estimate la 2,3 milioane MT la sfârșitul anului 2005.
(47)
În concordanță cu principiile generale și cu criteriile stabilite în angajamente, trebuie verificat dacă, după achiziția Divested Business, LionOre va deveni o forță independentă competitivă pe piețele unde au fost identificate probleme privind concurența. În special, s-a evaluat dacă LionOre este/va rămâne independent față de Inco/New Inco și dacă are resurse financiare suficiente pentru a achiziționa Divested Business. Acest lucru implică un accent deosebit pus pe modul în care LionOre ar putea integra operațiunile de exploatare a nichelului existente și viitoare cu Nikkelverk și dacă LionOre poate furniza suficiente cantități de produse intermediare pentru Nikkelverk pentru a susține viabilitatea economică a Divested Business la expirarea acordului de furnizare de mată, așa cum este menționat în angajament.
(48)
LionOre întrunește toate criteriile din angajament privind eligibilitatea în calitate de cumpărător și condițiile generice stabilite de Comisie pentru eligibilitatea cumpărătorului într-o măsură compensatorie de cedare de drepturi. În consecință s-a conchis că LionOre este un cumpărător eligibil pentru Divested Business și că va asigura independența, viabilitatea și competitivitatea Divested Business pe termen lung. LionOre combină un număr de caracteristici care au fost identificate ca fiind cruciale pentru a întruni aceste condiții: (i) experiență vastă și cunoștințe în industria nichelului; (ii) proprietar de mine si proiecte de exploatare care deja produc/vor produce produse intermediare corespunzătoare pentru Nikkelverk și (iii) cunoașterea procesului de rafinare și a producției Nikkelverk.
7. Concluzii
(49)
Din motivele menționate mai sus, angajamentele depuse de părți sunt suficiente pentru a răspunde problemelor privind concurența ridicate de această concentrare.
(50)
Prin urmare, proiectul de decizie propune declararea tranzacției notificate compatibilă cu piața comună și cu funcționarea Acordului SEE în temeiul articolului 8 alineatul (2) din Regulamentul privind concentrările.

Labels: 4
14
1